
Mágneses nanorészecskék alkalmazása a víztechnológiában: Magnetit adszorbenssel történő glifozát eltávolítás vizsgálata

Az antropogén tevékenységekből származó szennyezők folyamatosan jelen vannak a vízi ökoszisztémában és mennyiségük évről-évre növekszik, ezért egyre nagyobb hangsúlyt kapnak a szerves szennyezőkkel kapcsolatos kutatások. Egyre gyakoribbak a felszíni és felszín alatti vízszennyezések, ezeknek potenciális ökotoxikológiai, illetve biológiai közösségeket károsító hatása lehet. A környezeti állapot felmérésekhez szükséges analitikai eszközök is jelentős fejlődésen mentek keresztül, amelyeknek köszönhetően vizsgálhatóvá váltak a kis koncentrációban (µg/L-ng/L) jelen levő komponensek is. Ilyen szerves mikroszennyezők például a mezőgazdaság által nagy mennyiségben használt és a környezetben is gyakran megjelenő növényvédőszerek.
Célom, az egyik legnagyobb mennyiségben megjelenő herbicid hatóanyag, a glifozát hatékony eltávolítására megfelelő szelektivitású és hatékonyságú módszer kidolgozása. Ezen komponens eltávolítása a vas-oxidok csoportjába tartozó speciális mágneses tulajdonságú magnetit nanorészecskékkel kivitelezhető. Ahhoz, hogy a legjobb hatásfokkal távolíthassunk el, fontos az adszorpciós körülmények beállítása/optimalizálása. Munkám során vizsgáltam, hogy a pH és az ionerősség miként befolyásolja az adszorpció mechanizmusát, ezt az adszorpciós kapacitások meghatározásával, valamint a nanorészecskék szeparálhatóságának mérésével végeztem. A mérések alapján következtetéseket vontam le a vas-oxid nanorészecskék vizes szuszpenziójának kolloidális stabilitásáról különböző körülmények között.
A kapott eredmények releváns információkat nyújtanak arról, hogy a különböző kémhatású és ionerősségű közegek miként befolyásolják az adszorpció mechanizmusát, valamint a rendszerek stabilitását, továbbá ezek milyen hatással vannak az eltávolítási hatékonyságokra.



